מלבד משחקה של מכבי תל אביב בהיכל, המחזור ה-4 ביורוליג החל הערב (חמישי) עם כמה תוצאות מעניינות במיוחד ובראשן פנאתינייקוס ניצחה ברוסיה את זניט סנט פטרסבורג ואנדולו אפס רשמה ניצחון יוקרתי במיוחד על ריאל מדריד אחרי תצוגה גדולה לעיני 16,167 טורקים נלהבים. במשחקים המאוחרים יותר – ברצלונה עמוסת הכוכבים ניצחה את הכוכב האדום בלגרד וחימקי מוסקבה גברה במינכן על באיירן.
פאו, שכעת במאזן שני ניצחונות מול שני הפסדים, התאוששה מההפסד הכואב למילאנו במחזור הקודם ואילו הרוסים נעצרו דווקא אחרי הניצחון הגדול על אולימפיאקוס ביוון. עוד משחק איכותי של מתאוש פונטיקה (16 נקודות) לא עזר למארחת, שלא מצאה תשובות לג’ימר פרדט (22 נקודות) ולאקס מכבי, דשון תומאס (17), כשניק קלאת’ס סיפק מופע מהקו האחורי עם 15 אסיסטים.
אחרי העונה אחרונה, הפתעה אי אפשר לקרוא לניצחון של אנדולו על הבלאנקוס, אך ההפרש והקלות בה ניצחו הכחולים בהחלט מפתיעים. החצי השני היה כולו של המארחת, שנהנתה מיכולת נפלאה של קרונוסלאב סימון ובראיינט דאנסטון (17 נקודות כ”א), כשגם (כרגיל) ואסילייה מיצ’יץ’ הצטיין (12). מנגד, פאבלו לאסו המאוכזב, שכבר עם הפסד שני באירופה, ראה את חניכיו עם תצוגת נפל, בעיקר בצד ההתקפי – כשקשה לציין לטובה אפילו שחקן אחד אצל הספרדים הכואבים.
הרוסים, שהפסידו לצסק”א בדרבי במחזור הקודם, חזרו לנצח ועשו זאת עם תוצאה מרשימה בגרמניה, במה שהעלה את מאזנם ל-1:3 במפעל, בעוד הבווארים כבר לא מחזיקים במאזן חיובי עם 2:2 כעת. חימקי השיגה ניצחון יקר בזכות רבע שני ושלישי מצוינים וידעו לשמור על הפער למרות רבע אחרון פחות טוב מבחינתם. אלכסיי שבד כיכב עם 19 נק’ ו-9 אס’, יחד עם אנתוני גיל שהוסיך 17 נק’ משלו. 18 נק’ של גרגורי מונקו מנגד לא סייעו לגרמנים להשיג ניצחון ביתי.
לא ההופעה הטובה ביותר של סוללת הכוכבים מברצלונה (בטח לא בצד ההתקפי), אך בשורה התחתונה ניצחון חמישי ברציפות בכל המסגרות ומאזן מושלם ביורוליג עם ארבעה ניצחונות. ניקולה מירוטיץ’, הכוכב הגדול שהגיע מהליגה הטובה בעולם, רשם משחק נפלא עם 21 נקודות במשחק חוץ הלא פשוט הזה (מול 6,384 סרבים נלהבים) כמו גם ברנדון דייויס, שבלט מתחת לסלים עם 14 נקודות ו-6 ריבאונדים.